Gaderne på det mondæne Frederiksberg var usikre om aftenen og natten, mens en bande gaderøvere hærgede bydelen i sommeren og efteråret 2015.

21 personer i alderen 16 til 30 år blev ofre for banden, der truede ofrene med pistol, knive eller en strømpistol til at udlevere alle værdier og ofte også pin-koden til dankortet, så røverne kunne spurte til nærmeste hæveautomat efter kontanter.

Gaderøverierne fik til sidst borgmester Jørgen Glenthøj (C) til at kræve handling fra politiet, der satte en målrettet efterforskning af de mange overfald i værk.

Det førte til anholdelserne og varetægtsfængsling af seks unge af anden etnisk herkomst, som nu er tiltalt for gaderøverier mod de 21 ofre. De seks tiltalte nægter sig skyldige.

Sagen er rejst ved et nævningeting, fordi anklagemyndigheden kræver mindst den ene af de tiltalte, en 20-årig, idømt mere end fire års fængsel for røverier af særlig grov beskaffenhed. Anklageren tager forbehold for at kræve den 20-årige udvist.

Den 20-årige er alene tiltalt for at have deltaget i 14 af gaderøverier. Ved flere af røverierne er medgerningsmændene ikke blevet identificeret. De fleste af røverierne blev begået på Frederiksberg, mens enkelte skete på den anden side af kommune-grænsen i København.

Omfattende retssag

De seks tiltalte sad varetægtsfængslet fra oktober sidste år, men blev alle løsladt i april i år i afventen på retssagen, som først starter til april næste år.

Sagen er så omfattende, at retten på Frederiksberg skal bruges 30 retsdage på den i april, maj, juni, august og september, hvor dommen først ventes den 26. september.

Det 21 sider lange anklageskrift omfatter en tiltale for 52 forskellige forbrydelser, hvor de grove røverier vejer tungest.

De seks tiltalte er tre 19-årige, to 18-årige og en 20-årig, der kender hinanden som venner. De anses ikke for at tilhøre nogen navngiven bandegruppering.

Det første røveri, som der er rejst tiltale for, skete den 16. april 2014 klokken fem om morgenen i Viktoriagade på Vesterbro, hvor to ofre blev omringet af tre gerningsmænd, hvoraf kun den ene 18-årige er blevet tiltalt.

En af gaderøverne truede med en pistol, tog ladegreb og truede: - Vi skal have alt, hvad I har. Vi skal have jeres penge, punge og mobiler.

Udbyttet blev blandt andet et VISA-kort, og derfor forlangte røverne pin-koden:

- Hvad er pin-koden ellers får I gunfire i ryggen.

Derefter hævede røverne i minutterne efter forbrydelsen tre gange 400 kr. i en pengeautomat i Sydbank på Gammel Kongevej, mens to hævninger på 2000 kr. og endnu 400 kr. blev afvist, fordi kortet blev spærret.

Anklageskriftet springer derefter godt et år frem i tiden, hvor bølgen af gaderøverier på Frederiksberg startede i juli 2015.

Her brugte gerningsmændene knive eller en strømpistol, peberspray og grove verbale trusler, når de tog mobiler, punge og dankort fra ofrene.

Et offer forsøgte at flygte den 12. september 2015 på Hoffmeyersvej, da han blev truet med kniv, men han faldt og herefter udsat for grov vold.

Røverne slog og sparkede ham på kroppen og i hovedet og slog ham i hovedet med skæftet på kniven. De tildelte ham også to snit i hånden og et snit i hovedbunden.

Kidnappet til røverier

Ved et røveri samme dag tidligere på aftenen blev offeret truet med to-tre knive, mens gaderøverne sagde: - Vi åbner dig. Det ender galt, hvis du ikke gør som vi siger.

Offeret troede, han kunne slippe med at aflevere 1200 kr., men ifølge anklageskriftet var hans mareridt slet ikke slut.

Han blev tvunget med hen til en lejlighed i et højhus på Borgmester Fischers Vej, hvor han blev holdt frihedsberøvet i godt tre timer. Banden ville nemlig tvinge den unge mand til at begå røverier for dem i butikker og aflevere pengene til dem.

Først fik han besked på at røve et NEM-supermarked, men i stedet nøjedes han med at stjæle 800 kr. fra kasseapparatet, som han afleverede til de seks tiltalte.

Det samme skete i et Lidl-supermarked, som det unge offer også skulle røve. I stedet foretog han et 'kassedyk', og huggede 3400 kr. fra kasseapparatet - hvorefter han blev overmandet af personalet.

I april i år slap den unge mand med 20 dages betinget fængsel for de to tyverier, fordi han blev truet til at begå dem af gaderøverne - og ikke turde andet end at følge deres ordrer.

De seks tiltalte er derfor også anklaget for to røveriforsøg mod supermarkederne og for ulovlig tvang og frihedsberøvelse mod offeret, der blev tvunget med fra gaden.